EURÓPSKA KOMISIA V Bruseli25. 11. 2022 COM(2022) 663 final SPRÁVA KOMISIE EURÓPSKEMU PARLAMENTU A RADE o vykonávaní prác v rámci programu pomoci na vyraďovanie jadrových zariadení z prevádzky v Bulharsku, na Slovensku a v Litve a programu JRC v roku 2021 a predchádzajúcich rokoch



















































































































1.Zhrnutie a hlavné body Pri vykonávaní programov pomoci na vyraďovanie jadrových zariadení z prevádzky v Bulharsku, na Slovensku a v Litve, ktoré spolufinancuje Európska únia, sa dosiahli hlavné ciele, ktoré boli stanovené v predchádzajúcom viacročnom finančnom rámci (VFR na roky 2014 – 2020), programy sa tak posunuli do ďalších fáz príslušných plánov vyraďovania z prevádzky. Zároveň s postupným vyraďovaním z prevádzky sa úroveň rádiologických rizík na uvedených troch lokalitách do značnej miery znížila. Obzvlášť dôležité bolo v tejto súvislosti dokončenie odstraňovania vyhoretých palivových kaziet z budov reaktorov jadrovej elektrárne Ignalina, z dvoch veľkých reaktorov typu RBMK (rovnakého typu ako ten, ktorý sa používal v Černobyli) nachádzajúcich sa v Litve. Pre súčasný viacročný finančný rámec na roky 2021 – 2027 boli stanovené nové ciele a program Spoločného výskumného centra Európskej komisie (JRC) na vyraďovanie z prevádzky a nakladanie s rádioaktívnym odpadom bol zlúčený podľa rovnakých nariadení o financovaní. Prostriedky poskytnuté v rámci spolufinancovania do roku 2021 sa použijú na podporu dokončenia programov vyraďovania z prevádzky na Slovensku a v Bulharsku, kým Litve pomôžu začať s vlastnou demontážou reaktorov jadrovej elektrárne Ignalina. Táto demontáž predstavuje jedinečnú technologickú výzvu tohto druhu na svete. Financovaním sa takisto zabezpečí stabilné napredovanie činností prípravy na vyradenie z prevádzky a vyraďovania z prevádzky, najmä v lokalite JRC Ispra, ako aj v prípade nakladania s odpadom a odstraňovania zastaraného vybavenia na ďalších troch lokalitách JRC s infraštruktúrou jadrového výskumu, ktorá je v prevádzke. V roku 2021 prípravné činnosti týkajúce sa kľúčových nadchádzajúcich projektov napredovali pomalšie, než sa plánovalo, a to aj napriek pokroku prác na mieste, ktorý bol v niektorých konkrétnych prípadoch vynikajúci. Miera čerpania finančných prostriedkov v Bulharsku a Litve bola neuspokojivá, kým na Slovensku zainteresované strany programu revidovali harmonogram a v dôsledku minulých omeškaní, pri ktorých boli použité menej účinné opatrenia, než sa požadovalo, posunuli konečný termín o dva roky do konca roku 2027: rozpočet programu pri dokončení sa však znížil. V JRC program pokračoval zväčša podľa plánu, hoci pandémia COVID-19 a ďalšie nepredvídané okolnosti ovplyvnili výstavbu podporných zariadení na vyraďovanie z prevádzky v Ispre. Kľúčové body vykonávania programov v roku 2021 sú: ·pokrok vo výstavbe podpovrchového úložiska nízkoaktívneho a stredneaktívneho odpadu v Bulharsku (vnútroštátne úložisko odpadu), ·dokončenie rozrezania dvoch tlakových nádob reaktora, t. j. plášťov hlavného reaktora, ma malé časti a ich zabalenie na Slovensku, ·odstránenie poslednej dávky vyhoretých palivových kaziet z bazéna na skladovanie vyhoretého paliva v Litve: potom (po úplnom dokončení v apríli 2022) budú dva reaktory pripravené na demontáž, ·recyklácia veľkého množstva materiálov, najmä kovov, na všetkých troch lokalitách; napríklad na Slovensku miera uvoľňovania kovov spod regulačnej kontroly prekročila 95 % a recyklovalo sa vyše 1 800 ton kovov, ·v rámci JRC činnosti prípravy na vyradenie z prevádzky a príprava na podávanie žiadostí o licencie v Ispre, ako aj činnosti súvisiace s programom na iných lokalitách s infraštruktúrou v prevádzke. Pri vyraďovaní jadrových zariadení z prevádzky a nakladaní so vznikajúcim odpadom v rámci spoločného nástroja vo viacročnom finančnom rámci na roky 2021 – 2027 sa využijú synergie a výmena znalostí s cieľom zabezpečiť rozširovanie znalostí a skúseností. Hoci sa vďaka programom vyraďovania z prevádzky získal prvý súbor znalostných produktov, JRC začalo pripravovať vyhradenú platformu v prospech zainteresovaných strán z EÚ. Synergický prístup presadzovaný Európskou komisiou sa uplatnil v Bulharsku, kde sa vybavenie a procesy na dekontamináciu, ktoré sa v minulosti používali na Slovensku, v súčasnosti uvádzajú do prevádzky s podstatne vyššou efektívnosťou a úsporami nákladov. Táto pozitívna skúsenosť sa v náležitých prípadoch zopakuje na všetkých lokalitách, a to s podporou Európskej komisie, pričom sa začne stresovým testom celkového harmonogramu bulharského programu s cieľom čerpať z poznatkov získaných na Slovensku a zabezpečiť, aby bol program podľa plánu dokončený do konca roku 2030. 2.Rámec programov Súčasný dlhodobý rozpočet EÚ, t. j. viacročný finančný rámec na roky 2021 – 2027, obsahuje programy financovania na vyraďovanie jadrových zariadení z prevádzky a nakladanie s rádioaktívnym odpadom, ktoré sa stanovujú v dvoch nariadeniach (ďalej len „nariadenia“), ktorými sa vytvára spoločný rámec pre jadrovú elektráreň Kozloduj (bloky 1 až 4) v Bulharsku, jadrovú elektráreň Bohunice V1 na Slovensku, jadrovú elektráreň Ignalina v Litve a jadrové výskumné zariadenia Spoločného výskumného centra Európskej komisie (JRC) v Belgicku, Nemecku, Taliansku a Holandsku. Táto správa obsahuje informácie o implementácii činností vykonávaných v rámci týchto programov podľa článku 10 obidvoch nariadení. 2.1.Programy pomoci na vyraďovanie jadrových zariadení z prevádzky Prvý súbor programov, známych aj ako programy pomoci na vyraďovanie jadrových zariadení z prevádzky (NDAP), poskytuje finančnú pomoc na vyradenie z prevádzky konkrétnej skupiny ôsmich jadrových reaktorov nachádzajúcich sa na troch lokalitách v Bulharsku, Litve a na Slovensku. Programy vznikli na začiatku prvého desaťročia 21. storočia a vychádzajú z plánov vyraďovania z prevádzky obsahujúcich jasné ustanovenia týkajúce sa rozsahu pôsobnosti, rozpočtu a plánovania. Ukladanie vyhoretého paliva a rádioaktívneho odpadu v hlbinných geologických úložiskách je z programov vylúčené a majú ho riešiť jednotlivé členské štáty, ako sa vyžaduje v smernici Rady 2011/70/Euratom. Európska komisia vykonáva tieto programy v rámci nepriameho riadenia a ich realizáciou poverila Európsku banku pre obnovu a rozvoj (EBOR), pokiaľ ide o všetky tri lokality (od roku 2001); Ústrednú agentúru pre riadenie projektov (CPMA), pokiaľ ide o program Ignalina (od roku 2003); a Slovenskú inovačnú a energetickú agentúru (SIEA), pokiaľ ide o program Bohunice (od roku 2016). Finančná podpora EÚ poskytnutá na základe nariadení umožní Bulharsku a Slovensku dokončiť vyraďovanie príslušných reaktorov z prevádzky a pomôže Litve, aby pokračovala v bezpečnom a plynulom vyraďovaní jadrovej elektrárne Ignalina z prevádzky, pričom ide o jedinečný projekt bezprecedentného rozsahu, ktorý zahŕňa získanie a zabalenie veľkého množstva ožiareného grafitu. 2.2.Program JRC na vyraďovanie z prevádzky a nakladanie s odpadom

Program JRC na vyraďovanie z prevádzky a nakladanie s odpadom zahŕňa komplexný súbor špecifických činností a projektov so súvisiacimi cieľmi. V Ispre (Taliansko), kde väčšina jadrových zariadení ukončila svoju prevádzku pred rokom 1999 a kde od začiatku programu existuje dobre fungujúca organizačná štruktúra, ciele zahŕňajú bezpečné zakonzervovanie, prípravu na vyraďovanie z prevádzky, vyraďovanie z prevádzky a nakladanie s odpadom, a to v súvislosti s rozmanitými zastaranými veľkými zariadeniami a dávkami odpadu. Ciele na ďalších lokalitách (Geel v Belgicku, Karlsruhe v Nemecku a Petten v Holandsku) sú vo veľkej miere zamerané na nakladanie so starým odpadom, demontáž zastaraného vybavenia a pomerne malých zariadení a na vymedzenie plánov a tímov na vykonávanie budúcich činností vyraďovania z prevádzky a nakladania s odpadom. Program na vyraďovanie z prevádzky a nakladanie s odpadom vykonáva JRC v rámci priameho riadenia: riadenie programu vykonávajú zamestnanci JRC, kým činnosti sa zadávajú externe. 3.Plnenie rozpočtu a spolufinancovanie Financovanie programu Kozloduj a programu Bohunice sa skončí v aktuálnom viacročnom finančnom rámci na roky 2021 – 2027. Keďže program Ignalina má trvať do roku 2038, medzi rozpočtom pri dokončení a celkovými finančnými prostriedkami je aj naďalej rozdiel. Bulharsko a Slovensko zriadili špecializované fondy na financovanie vyraďovania z prevádzky a nakladania s rádioaktívnym odpadom. Dopĺňajú ich ďalšie vnútroštátne zdroje, a to hlavne z vnútroštátnych rozpočtov. Pokiaľ ide o program Ignalina, litovská vláda prijala politický záväzok poskytovať finančné prostriedky zo štátneho rozpočtu vo výške 14 % celkového rozpočtu do konca trvania programu. V tabuľke 1 sa uvádzajú podiely financovania od spustenia programu začiatkom prvej dekády 21. storočia, ako aj „rozpočet pri dokončení“ vrátane nepredvídaných udalostí a rizík. NDAP Členský štát Ďalší darcovia EÚ Spolu Rozpočet pri dokončení Kozloduj 35,7 % 0,6 % 63,7 % 100,0 % 1 358 Bohunice 40,5 % 0,7 % 58,8 % 100,0 % 1 220 Ignalina 14,0 % 0,7 % 60,5 % 75,2 % 3 345 Nariadeniami sa zavádzajú maximálne miery spolufinancovania, ktoré sa uplatňujú na rozpočet EÚ vo viacročnom finančnom rámci na roky 2021 – 2027. Tieto miery dosahujú úroveň 50 % v prípade programov Kozloduj a Bohunice a 86 % v prípade programu Ignalina. Keďže sa programy nachádzajú v odlišných fázach realizácie, tieto prahové hodnoty sa v prípade Bulharska a Slovenska overia na úrovni projektov a v prípade Litvy na úrovni programu. Harmonogram vyraďovania z prevádzky zastaraných zariadení JRC sa predĺži do 40. rokov 21. storočia. Program sa takisto vzťahuje na experimentálne zariadenia, ktoré sú stále v prevádzke a ktorých vyradenie z prevádzky sa musí naplánovať po ich zatvorení. Súčasný odhadovaný rozpočet pri dokončení činností vyraďovania z prevádzky v Ispre je 926 miliónov EUR. Tabuľka 2 obsahuje súhrn vykonaných úhrad a rozpočtových prostriedkov vyčlenených na program na vyraďovanie z prevádzky a nakladanie s odpadom, ktoré sú rozdelené podľa lokality, ak sú takéto informácie k dispozícii. 1999 – 2020 (skutočné hodnoty) 2021 – 2027 (plánovaná hodnota) Celkové prostriedky Ispra 376 260 636 Geel 12 88 247 Petten 18 Karlsruhe 129 Spolu 535 348 883 Zdroj: Priame riadenie JRC 4.Pokrok a plnenie Európska komisia meria pokrok a plnenie týchto programov vzhľadom na ciele vymedzené v nariadeniach. Na podporu procesu monitorovania Komisia používa ukazovatele výkonnosti vrátane tých, ktoré sú stanovené v systéme riadenia získanej hodnoty (EVM). Riadenie získanej hodnoty sa využíva na kontrolu harmonogramu a nákladov, a to porovnávaním dosiahnutého pokroku s referenčnými hodnotami výkonnosti v základnom scenári. Kritická fáza programov sa zároveň monitoruje s maximálnou pozornosťou a po identifikácii rizík sa navrhujú zmierňujúce opatrenia. V roku 2021 boli v prípade všetkých troch programov identifikované riziká ohrozujúce dodržanie konečných termínov. Konkrétne konečný termín programu Bohunice bol posunutý z roku 2025 na rok 2027 (pozri ďalej). 4.1.Bulharsko – program Kozloduj

Bloky 1 – 4 v jadrovej elektrárni Kozloduj sú reaktory typu VVER 440/230. Bloky 1 a 2 boli odstavené v roku 2002 a bloky 3 a 4 v roku 2006. Štátny podnik rádioaktívneho odpadu (SERAW), ktorý je pod dozorom ministerstva energetiky, je licencovaným subjektom zodpovedným za vyradenie z prevádzky, ako aj za výstavbu a prevádzku vnútroštátneho úložiska nízkoaktívneho a stredneaktívneho rádioaktívneho odpadu. Po dokončení demontáže v budovách s výnimkou budov reaktora v predchádzajúcich rokoch podnik SERAW zintenzívnil svoje činnosti dekontaminácie a demontáže v budovách reaktora v súlade s návrhom schváleným vnútroštátnym bezpečnostným orgánom (BNRA). Podobná konštrukcia reaktorov jadrových elektrární Bohunice a Kozloduj poskytla vynikajúcu príležitosť na výmenu skúseností, metód a vybavenia, čím sa znižujú riziká a náklady. V roku 2021 sa použité vybavenie na dekontamináciu z Bohuníc určené na dekontamináciu primárnych okruhov dodalo do jadrovej elektrárne Kozloduj (obrázok 1): úspory sa odhadujú približne na 8 miliónov EUR a niekoľko mesiacov z hľadiska času. Koncom roku 2021 podnik SERAW spracoval 539 ton kovu (podľa plánu) a na recykláciu uvoľnil 3 585 ton rôznych materiálov (viac než ročné ciele). Získavanie, spracovanie a úprava historického rádioaktívneho odpadu a rádioaktívneho odpadu, ktorý vznikol pri vyraďovaní z prevádzky, prebiehajú v súlade s plánovaným ročným množstvom. Výstavba podpovrchového úložiska nízkoaktívneho a stredneaktívneho odpadu (vnútroštátne úložisko odpadu) sa začala v roku 2017 a jej dokončenie je naplánované na október 2023. Tento čiastkový cieľ sa musí splniť včas, aby sa zabezpečilo dokončenie programu do konca roku 2030. Zariadenie na plazmové tavenie (PMF) je prvým zariadením svojho druhu slúžiacim na znižovanie objemu rádioaktívneho odpadu. Využíva sa v ňom tepelné spracovanie pri veľmi vysokých teplotách, pri ktorom vzniká tuhý odpad, ktorý je mimoriadne stabilný a bezpečný. Projekt bol spustený v roku 2009 a do prevádzkovej fázy sa dostal v roku 2019, pričom celkové investičné náklady dosiahli 8,2 milióna EUR. V rokoch 2019 – 2021 podnik SERAW zrealizoval štyri prevádzkové fázy, pri ktorých sa znížil objem privádzaného odpadu v priemere 50-násobne. Základný scenár plnenia programu sa nezmenil a dátum dokončenia bol stanovený na rok 2030. Nižšia miera plnenia oproti plánu a zložitá vzájomná závislosť činností kritickej fázy však naznačujú, že sa zvyšuje riziko oneskorenia. Európska komisia požiadala o vykonanie stresového testu celkového harmonogramu s cieľom potvrdiť, či je možné splniť dátum dokončenia programu, a posúdiť riziká a zmierňujúce opatrenia. Na obrázku 2 je znázornené množstvo vykonanej práce (získanej hodnoty) v porovnaní s plánom (základný scenár). Základný scenár zahŕňa nepredvídané udalosti, čo sčasti vysvetľuje rozdiel oproti skutočnému pokroku. 4.2.Slovensko – program Bohunice Jadrovú elektráreň Bohunice V1 tvoria dva reaktory typu VVER 440/230. Blok 1 bol odstavený v roku 2006 a blok 2 v roku 2008. Program Bohunice je najpokročilejší z uvedených troch programov pomoci na vyraďovanie jadrových zariadení z prevádzky. Dokonca môže ísť o vôbec prvé ukončené vyradenie reaktora typu VVER z prevádzky na svete. Za vyraďovanie jadrovej elektrárne Bohunice V1 z prevádzky je pod administratívnym dozorom ministerstva hospodárstva zodpovedná Jadrová a vyraďovacia spoločnosť (JAVYS). Jej úlohou je bezpečné vyraďovanie jadrových zariadení z prevádzky a nakladanie s vyhoretým jadrovým palivom a rádioaktívnym odpadom na území Slovenskej republiky. V roku 2021 spoločnosť JAVYS a jej dodávatelia vykonali veľmi dôležitú prácu pri dekontaminácii a demontáži reaktorov. Reaktorové súčasti a tlakové nádoby reaktora boli rozdelené na malé časti, dekontaminované a zabalené. Demontovaných bolo aj 12 parogenerátorov, z ktorých každý bol vyrobený zo 145 ton ocele. Na konci roka bolo úplne rozdelených, dekontaminovaných a zabalených osem parogenerátorov. Predovšetkým procesy dekontaminácie sa optimalizovali v takej miere, aby bolo možné uvoľniť vyše 95 % kovov ako nerádioaktívny materiál, takže viac ako 1 800 ton kovového odpadu sa poslalo na recykláciu. Hoci práce na mieste napredovali pomerne uspokojivým tempom, spoločnosť JAVYS musela upraviť celkový harmonogram programu a posunúť konečný termín až na rok 2027. Príčinou tohto dvojročného predĺženia bola skutočnosť, že v minulosti stanovené zmierňujúce opatrenia na skrátenie oneskorenia bývalého projektu v kritickej fáze neboli také účinné, ako sa pôvodne predpokladalo. Spoločnosť JAVYS predstavila niekoľko scenárov, ktoré kriticky preskúmali všetky zainteresované strany vrátane Európskej komisie. Napokon sa v prijatom scenári stanovil cieľový konečný termín v roku 2027 bez dodatočných nákladov. Namiesto toho sa znížil rozpočet programu Bohunice pri dokončení z 1 237 miliónov EUR na 1 220 miliónov EUR, keďže niekoľko projektov bolo dokončených a prostriedky vyčlenené na súvisiace nepredvídané udalosti bolo možné znížiť. Dokončenie programu v roku 2027 je uskutočniteľné, je však aj veľmi náročné, zistili sa riziká na strategickej úrovni a vyhodnotili sa tak, že majú vplyv na včasné plnenie projektov. Na obrázku 4 je znázornené množstvo vykonanej práce (získanej hodnoty) v porovnaní s plánom (základný scenár). Dokončuje sa revidovaný podrobný plán vyraďovania z prevádzky (DDP 2021), ktorý sa má použiť ako nový základný scenár a v ktorom sa zohľadní nový konečný termín.

4.3.Litva – program Ignalina Jadrová elektráreň Ignalina má dva reaktory typu RBMK 1500. Blok 1 bol odstavený v roku 2004 a blok 2 v roku 2009. Litva nemá v prevádzke žiadne iné jadrové reaktory. Pod administratívnym dozorom ministerstva energetiky je za zariadenia, ktoré sa vyraďujú z prevádzky, a od roku 2019 aj za úložiská rádioaktívneho odpadu zodpovedný štátny podnik jadrovej elektrárne Ignalina (INPP). Do konca roku 2021 sa v programe dosiahol značný pokrok, pokiaľ ide o odstránenie vyhoretého paliva z budov reaktora a jeho presunutie do medziskladu na suché skladovanie, ktorého ukladanie bolo takmer dokončené (obrázok 5, ostáva ešte jeden zásobník zo 191). Ide o významný čiastkový cieľ z hľadiska jadrovej bezpečnosti a znižovania rádiologického rizika, ktorý otvára cestu demontáži hlavných systémov aktívnych zón reaktora. Medzitým začal podnik INPP vykonávať čistenie, vyprázdňovanie a dekontamináciu bazénov s vyhoretým palivom. Demontáž reaktorov jadrovej elektrárne Ignalina predstavuje technologickú výzvu, pretože nikdy predtým sa nedemontoval veľký reaktor s grafitovým jadrom. V prvej fáze, ktorá sa začala v roku 2020 a má sa vykonávať až do roku 2027, INPP odstráni všetky periférne komponenty z reaktorových šácht. Návrhu následného odstránenia obsahu šácht – grafitu, kovových konštrukcií a výplňového materiálu, ako aj zariadenia na dočasné uskladnenie ožiareného odpadu – predchádzajú optioneering štúdie. V roku 2021 boli vyhlásené výzvy na predkladanie ponúk na vypracovanie optioneering štúdie a zákazky by sa mali zadať v tomto roku. Tento pomalý proces spôsobil ďalšie oneskorenie celkového harmonogramu vzhľadom na zložitú prípravu obstarávania medzi zainteresovanými stranami programu. Oneskorenie začiatku prípravy návrhu a jedinečná povaha projektu si na konci optioneering fázy vyžiadajú prehodnotenie konečného termínu programu. INPP nemohol dokončiť postup obstarávania na výstavbu podpovrchového úložiska nízkoaktívneho a stredneaktívneho odpadu podľa plánu vzhľadom na žalobu, ktorú podal vylúčený uchádzač. INPP však dokončil výstavbu skládky veľmi nízkoaktívneho krátkodobého odpadu; prvá fáza zapĺňania skládky je naplánovaná na tento rok. Po úspešnom dokončení týchto zariadení bude mať INPP v rámci plánu vyraďovania z prevádzky k dispozícii všetky nástroje potrebné na ukladanie krátkodobého rádioaktívneho odpadu. V súčasnosti sa pripravuje plán na konverziu trezorov na ukladanie odpadu fixovaného v bitúmene na úložisko, a to pod dohľadom príslušných regulačných orgánov. Základný scenár plnenia programu sa nezmenil a dátum dokončenia v ňom bol stanovený na rok 2038. Na obrázku 6 je znázornené množstvo vykonanej práce (získanej hodnoty) v porovnaní s plánom (základný scenár). 4.4.JRC – programy na vyraďovanie z prevádzky a nakladanie s odpadom Problémy súvisiace s pandémiou a zmluvné otázky spôsobili oneskorenie výstavby zariadení pre priebežné nakladanie s rádioaktívnym odpadom v Ispre, presnejšie, zariadení na zhromažďovanie bitúmenovaných sudov a injektážnej stanice s cieľom zafixovať tuhý nízkoaktívny rádioaktívny odpad. Veľké oneskorenie výstavby injektážnej stanice v Ispre bolo spôsobené nevyhovujúcim výkonom vybratého dodávateľa, ktorý stále pracuje na dokončení konštrukčného riešenia, ktoré malo byť podľa harmonogramu vydaného tým istým dodávateľom začiatkom roku 2021 hotové do apríla 2021. Zmluva bude vypovedaná a vyhlási sa nová výzva na predkladanie ponúk v súvislosti so zvyšnými časťami návrhu a výstavby zariadenia. V dôsledku toho sa uvedenie zariadenia do prevádzky oneskorí celkovo o tri až štyri roky, čo bude mať následne vplyv na nakladanie s odpadom a napokon aj na činnosti demontáže. Práce na zariadení na zhromažďovanie odpadu sa začali vo februári 2021 výkopovými prácami a prípravou staveniska. Vo výkopovej jame zariadenia sa našiel sypký odpad a odpad vo vreciach, a to aj napriek tomu, že pri rozsiahlej prípravnej charakterizácii sa nenašli známky kontaminácie, čo viedlo k pozastaveniu prác. Zvyšná časť roku 2021 bola venovaná plánovaniu sanačných činností vrátane informovania príslušných orgánov a diskusií s nimi, zhromažďovaniu a charakterizácii všetkého odpadu a charakterizácii pôdy. Práce na stavenisku sa znovu začnú v polovici roku 2022, aby zariadenie bolo dokončené v polovici roku 2023. Ispra – Stavenisko s výkopovými prácami pre zariadenie na zhromažďovanie odpadu Ispra – Dekontaminácia horúcich buniek v LCSR

Bola upravená licencia medziskladu, ktorý získal schválenie v roku 2021, na uskladnenie neupraveného veľmi nízkoaktívneho odpadu. Očakáva sa, že prevádzka sa začne po dokončení série testov začiatkom roku 2022. Boli uzatvorené zmluvy na vyhodnotenie možnosti dlhodobého uskladnenia ožiareného jadrového materiálu mimo lokality Ispra, čím by sa predišlo výstavbe zložitého zariadenia na suché skladovanie na mieste. Tieto štúdie sa dokončia v polovici roku 2022. Zóna bezpečnej prepravy na dočasné bezpečné uskladnenie ožiareného jadrového materiálu v zariadení INE bola uvedená do prevádzky v máji 2021. V mnohých zariadeniach napredovali činnosti prípravy na vyradenie z prevádzky. Značná časť súčiastok darovaného cyklotrónu (ktorý je jedným z týchto zariadení) bola v novembri 2021 prepravená na pražskú univerzitu, pričom odstránenie súčiastok sa dokončilo začiatkom roku 2022. Medzitým prebiehala príprava dokumentácie týkajúcej sa licencie na jej odňatie. V LCSR (horúcom laboratóriu) sa uskutočnili dôležité sanačné práce v rámci prípravy na vyradenie z prevádzky, pričom sa vyčistili a pomocou gama skenovania charakterizovali všetky horúce bunky, ktoré sú v súčasnosti dekontaminované na úroveň, ktorá umožňuje priamu obsluhu prevádzkovateľom, a v roku 2022 sa bude pokračovať dekontamináciou aktívnych nádrží v zariadení. Medzitým prebieha príprava dokumentácie týkajúcej sa odňatia licencie. Globálne vyradenie zariadenia INE z prevádzky, predložené koncom roku 2019, stále čaká na schválenie a aktualizuje sa s cieľom zohľadniť uvedenie zóny bezpečnej prepravy do prevádzky a zmenu zákona z roku 2020 (pozri ďalej), prebieha však významná komunikácia s príslušnými orgánmi v súvislosti s posudzovaním vplyvov na životné prostredie. Na rok 2022 sú naplánované dôležité činnosti prípravy na vyradenie z prevádzky. Z dôvodu vydania nových právnych predpisov upravujúcich jadrové aktivity, ktoré boli v Taliansku zavedené v roku 2020, sa všetky aktuálne jadrové licencie v rámci lokality v Ispre musia aktualizovať, čo si vyžaduje značné úsilie z hľadiska získania licencie a prípravy dokumentácie. Lehotou na predloženie všetkých dokumentov je august 2022, čo sa týka už aj licencie pre cyklotrón. Ďalší dôležitý spis čaká na schválenie. Je ním prevádzkový plán na spracovanie kovového odpadu tavením. Predpokladaný dátum schválenia je podľa diskusií s príslušnými orgánmi polovica roku 2022. Na obrázku 8 je znázornené množstvo vykonanej práce (získanej hodnoty) v porovnaní s plánom (základné scenáre na roky 2018 a 2021) v JRC Ispra. Pokrok vo vykonávaní na ostatných lokalitách sa dosiahol dokončením konkrétnych projektov menšieho rozsahu, ktoré sa vykonávajú, kým sú jadrové výskumné zariadenia ešte v prevádzke. V JRC Petten bola uzatvorená rámcová zmluva s holandskou spoločnosťou NRG na uloženie starého rádioaktívneho odpadu z experimentov v minulosti. JRC udržuje pravidelné kontakty s holandskými zainteresovanými stranami v súvislosti s budúcim vyradením reaktora s vysokým tokom neutrónov z prevádzky. V JRC Karlsruhe bolo zadané vypracovanie štúdie uskutočniteľnosti o charakterizácii sudov na nespracovaný odpad a uzatvorená bola zmluva na demontáž rukavicových boxov.



5.Šírenie znalostí Od roku 2021 sa šírenie znalostí stalo explicitným cieľom nariadení s požiadavkou, aby skúsenosti a poznatky získané z programov spoločne využívali zainteresované strany z EÚ. Spoločné výskumné centrum (JRC) bolo poverené uľahčením šírenia znalostí. Na tento účel JRC plánovalo zriadiť digitálnu platformu na výmenu a šírenie znalostí vhodnú na plnenie príslušných cieľov nariadení. Platforma sa bude vyvíjať v troch fázach. V prípravnej fáze sa vytvorí základ platformy vymedzením znalostných produktov na riešenie potrieb zainteresovaných strán z EÚ a zavedením štruktúry a nástrojov na ich riadenie. V pilotnej fáze (2022 – 2023) sa vypracujú a sprístupnia niektoré znalostné produkty. Na základe výsledkov pilotnej fázy sa spustí operačná fáza (2024) na pravidelnú výmenu a spoločné využívanie znalostných produktov vypracovaných v spolupráci so všetkými zainteresovanými stranami. Pokrok sa bude oznamovať vo výročných správach JRC o činnosti. JRC bude súbežne so zriadením platformy sledovať prípravu ďalších iniciatív na výmenu znalostí prostredníctvom existujúcich sietí pod vedením medzinárodných organizácií, ako je Medzinárodná agentúra pre atómovú energiu (MAAE) a Agentúra pre jadrovú energiu (OECD-NEA). Subjekty vykonávajúce vyraďovanie z prevádzky v rámci programov pomoci na vyraďovanie jadrových zariadení z prevádzky sa zaviazali, že každý rok vypracujú špecifický znalostný produkt a sprístupnia tak znalosti získané v posledných rokoch. Každý znalostný produkt je hmatateľný výstup (dokument, služba, udalosť atď.) pripravených znalostí, ktorý umožňuje vybratým používateľom konať. V roku 2021 sa v rámci programu Bohunice vypracoval produkt výmeny znalostí s názvom Koncepčný plán vyraďovania JE V1 a čo bolo ďalej (V1 NPP Conceptual Decommissioning Plan and what was next). Formou podrobnej prezentácie sprostredkuje skúsenosti spoločnosti JAVYS s počiatočnými projektmi prípravy/plánovania/stanovenia nákladov/udelenia licencií v súvislosti s vyraďovaním jadrového zariadenia z prevádzky a môže sa použiť na všetkých úrovniach riadenia projektov vyraďovania z prevádzky. V rámci programu Kozloduj bol vypracovaný produkt výmeny znalostí, pri ktorom sa použil trojrozmerný model a model jednotných informácií kontrolovaných oblastí umožňujúci získať praktické skúsenosti a poskytujúci podrobné informácie o plánovaní, návrhu a vykonávaní činností demontáže a prác nakladania s materiálmi. Znalostným produktom vypracovaným v rámci programu Ignalina je technická správa, v ktorej sa analyzujú rôzne technológie na spracovanie kvapalného rádioaktívneho odpadu a porovnáva sa fixovanie v betóne alebo v bitúmene.

JRC v roku 2022 rozšíri tieto tri znalostné produkty v prospech prevádzkovateľov z EÚ, ktorí pôsobia v odvetví vyraďovania jadrových zariadení z prevádzky. 6.Činnosti vyplývajúce z výziev na predkladanie ponúk V nariadeniach (článok 10 ods. 3) sa vyžaduje, aby Európska komisia každý rok vypracovala správu o podiele činností vyplývajúcich z výziev na predkladanie ponúk. V tabuľke 4 sa uvádzajú celkové finančné prostriedky EÚ, ktoré sa zaviazali poskytnúť poverené subjekty na základe zmlúv alebo subvencií podpísaných od roku 2014 do decembra 2021. V tabuľke sa rozlišuje medzi činnosťami, ktoré vyplývajú z výziev na predkladanie ponúk, a činnosťami, ktoré nie sú otvorené hospodárskej súťaži, ako sú zmeny existujúcich zmlúv a priame subvencie subjektom vykonávajúcim vyraďovanie z prevádzky na platy, malé verejné zákazky a nakladanie s rádioaktívnym odpadom. Súťažné konania Neotvorené súťaži Spolu (EUR) Zmluvy [ich zmeny] Zmluvy Subvencie Program Kozloduj 87 %

[24 %] 4 % 9 % 389 446 866 Program Bohunice 91 %

[33 %] 9 % - 379 109 791 Program Ignalina 33 %

[29 %] 3 % 64 % 377 098 468 V roku 2021 JRC v plnej miere použilo 32,4 milióna EUR viazaných rozpočtových prostriedkov. Pandémia ovplyvnila vykonávanie prebiehajúcich projektov. Platby boli odložené a projekty sa predĺžili.



7.Závery V rámci programu pomoci na vyraďovanie jadrových zariadení z prevádzky sa v roku 2021 naďalej dosahoval účinný pokrok a postupne sa znižovali rádiologické riziká pre občanov EÚ. Hromadia sa však oneskorenia a v prípade programu Bohunice už bolo potrebné prehodnotiť harmonogram. Po vykonaní stresového testu harmonogramu programu Kozloduj môžu byť potrebné zmierňujúce opatrenia. V programe Ignalina bude potvrdenie konečného termínu programu a celkových potrieb financovania po roku 2027 závisieť od zvoleného technického riešenia demontáže reaktorov. Napriek týmto prekážkam nebola spochybnená primeranosť finančnej podpory programov počas viacročného finančného rámca na roky 2021 – 2027 z prostriedkov EÚ. Na program JRC mali vplyv oneskorenie výstavby a uvedenia do prevádzky pomocných zariadení potrebných na dosiahnutie pokroku pri vyraďovaní z prevádzky, neočakávané objavenie starého odpadu vo výkopovej jame zariadení na zhromažďovanie odpadu a ťažkosti s prístupom na lokality počas pandémie COVID-19. Oneskorenia, ktoré boli oznámené a uvedené v predchádzajúcich oddieloch, sa prejavili v nižšej miere čerpania finančných prostriedkov oproti plánu. Ak by tento trend pokračoval, Európska komisia môže zvážiť úpravu finančného plánu týchto programov v kontexte ročného rozpočtového postupu. Výhľad na rok 2022 sľubuje ďalší významný vývoj: Program Kozloduj Øzariadenie na plazmové tavenie sa uvedie do plnej prevádzky a vytvorí relevantné know-how, Ødekontaminácia a demontáž hlavných komponentov v budove reaktora, Program Bohunice Øúplná demontáž, rozobranie a zabalenie reaktorov,